CELEX: 
Language: hr
Date: 2022-04-25 00:00:00
Title: DELEGIRANA UREDBA KOMISIJE (EU) /... o izmjeni Uredbe (EU) 2019/787 Europskog parlamenta i Vijeća u pogledu definicije i zahtjeva za etilni alkohol poljoprivrednog podrijetla

OBRAZLOŽENJE
            
            
               1.KONTEKST DELEGIRANOG AKTA
            
            
               Definicija i zahtjevi za etilni alkohol poljoprivrednog podrijetla nisu značajnije izmijenjeni u reviziji Uredbe (EZ) br. 110/2008, a definicija i zahtjevi utvrđeni u postojećoj Uredbi (EU) 2019/787 o jakim alkoholnim pićima zastarjeli su s tehničkog/znanstvenog stajališta i više ne odgovaraju tehničkim parametrima koje trenutačno primjenjuju proizvođači iz Unije i većina laboratorija za analizu.
            
            
               Stoga je potrebno izmijeniti članak 5. Uredbe (EU) 2019/787, kojim se utvrđuju definicija i zahtjevi za etilni alkohol poljoprivrednog podrijetla, kako bi se ti tehnički parametri uskladili s onima koji se trenutačno upotrebljavaju u predmetnoj industriji.
            
            
               2.SAVJETOVANJA PRIJE DONOŠENJA AKTA
            
            
               Predstavnici industrije istaknuli su Komisiji da postojeća definicija i zahtjevi za etilni alkohol poljoprivrednog podrijetla više nisu u skladu s tehničkim parametrima koji se trenutačno upotrebljavaju u proizvodnji.
            
            
               Savjetovanja sa stručnjacima iz svih 27 država članica provedena su kao priprema za sastanke stručne skupine za zajedničku organizaciju poljoprivrednih tržišta (jaka alkoholna pića) i za vrijeme tih sastanaka, koji su (virtualno) održani 28. travnja, 29. lipnja, 12. listopada i 30. studenoga 2021. Tijekom tog postupka savjetovanja postignut je opći konsenzus o nacrtu delegirane uredbe.
            
            
               Konsenzus je zabilježen i tijekom općeg javnog savjetovanja provedenog nakon objave nacrta delegirane uredbe na portalu Bolja regulativa od 21. veljače do 21. ožujka 2022. tijekom kojeg su zaprimljene dvije primjedbe. U tim se primjedbama uglavnom izražava zabrinutost zbog predloženog praga za furfural i predlaže zadržavanje drugih parametara koji su trenutačno na snazi. Međutim, te primjedbe nisu dovele do promjene predloženih pragova jer se ti pragovi temelje na znanstvenom mišljenju EFSA-e, a potvrđuju ih znanje i iskustvo iz predmetne industrije. 
            
            
               Obaviješteni su partneri u WTO-u.
            
            
               3.PRAVNI ELEMENTI DELEGIRANOG AKTA
            
            
               Delegirani akt temelji se na članku 8. stavku 1. Uredbe (EU) 2019/787 i odnosi se samo na odredbu kojom je Komisija na temelju tog stavka ovlaštena za izmjene. Trebalo bi ga donijeti u okviru postupka na temelju članka 46. stavka 8. Uredbe (EU) 2019/787.
            
            
               Ovaj delegirani akt strogo je ograničen na zadovoljavanje dokazanih potreba koje proizlaze iz tehnološkog napretka, u skladu s člankom 8. stavkom 1. drugim podstavkom Uredbe (EU) 2019/787.
            
            
               Članak 1.: Ovim se člankom predviđa izmjena članka 5. Uredbe (EU) 2019/787, kojim se utvrđuju definicija i zahtjevi za etilni alkohol poljoprivrednog podrijetla.
            
            
               Članak 2.: Ovim se člankom predviđa stupanje na snagu izmjene iz članka 1.
            
            
               DELEGIRANA UREDBA KOMISIJE (EU) …/...
            
            
               оd 25.4.2022.
            
            
               o izmjeni Uredbe (EU) 2019/787 Europskog parlamenta i Vijeća u pogledu definicije i zahtjeva za etilni alkohol poljoprivrednog podrijetla
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
         
         
            
               uzimajući u obzir Uredbu (EU) 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008
                  1
               , a posebno njezin članak 8. stavak 1.,
            
            
               budući da:
            
            
               (1)Člankom 5. Uredbe (EU) 2019/787 utvrđeni su definicija i zahtjevi za etilni alkohol poljoprivrednog podrijetla, koji se u toj industriji naziva i poljoprivrednim alkoholom, neutralnim alkoholom ili rektificiranim alkoholom. Ta tehnička definicija i ti zahtjevi preneseni su bez značajnijih promjena u odnosu na one utvrđene u točki 1. Priloga I. Uredbi (EZ) br. 110/2008 Europskog parlamenta i Vijeća
                  2
               .
            
            
               (2)Međutim, definicija i zahtjevi za etilni alkohol poljoprivrednog podrijetla iz članka 5. Uredbe (EU) 2019/787 djelomično su zastarjeli s tehničkog i znanstvenog stajališta. Konkretno, potrebno je uskladiti maksimalne razine određenih ostataka s tehničkim parametrima koji se trenutačno upotrebljavaju u predmetnoj industriji i većini laboratorija za analizu. Tehnološki napredak u tom području stoga opravdava potrebu za izmjenom te definicije i tih zahtjeva.
            
            
               (3)Upućivanja na „ukupnu kiselost”, „hlapljive baze koje sadržavaju dušik” i „suhi ekstrakt” iz članka 5. točke (d) podtočaka i., vi. i vii. Uredbe (EU) 2019/787 više nisu relevantna jer se obično ne upotrebljavaju kao tehnički parametri postupka, zato što je prisutnost takvih ostataka u alkoholu s volumnim udjelom od 96 % zanemariva i nije vjerojatno da će ih se pronaći u etilnom alkoholu poljoprivrednog podrijetla.
            
            
               (4)Kad je riječ o „esterima”, „aldehidima” i „višim alkoholima”, najvećim dopuštenim količinama iz članka 5. točki (d) podtočkama ii., iii. i iv. Uredbe (EU) 2019/787 manjka specifičnost i trenutačno zahtijevaju metode mokre kemije koje nisu definirane u pravu Unije. Preciznija definicija tvari na koje se primjenjuju granice ostataka pridonijela bi boljim rezultatima analiza koje treba provesti na etilnom alkoholu poljoprivrednog podrijetla metodama kao što je plinska kromatografija te bi bila korisna analitičarima jer mnoge starije tehnike analize zahtijevaju uporabu opasnih kemikalija.
            
            
               (5)Potrebno je, prije svega, estere ograničiti samo na „etil acetat”. Iako se u postupku fermentacije mogu stvoriti mnogi esteri, u najvećoj se koncentraciji pojavljuje etil acetat, a svi ostali esteri koji bi mogli biti prisutni u etilnom alkoholu poljoprivrednog podrijetla vjerojatno se neće moći otkriti primjenom standardnih analitičkih tehnika te će njihov doprinos ukupnoj količini estera biti zanemariv. Mjerenje etil acetata trebalo bi se temeljiti na referentnoj metodi utvrđenoj u Uredbi Komisije (EZ) br. 2870/2000
                  3
                jer je to potvrđena metoda koja se trenutačno koristi za analizu brojnih jakih alkoholnih pića.
            
            
               (6)Slično tome, u ukupnom aldehidu najveći udio ima „acetaldehid”. Stoga bi kao parametar u tom određivanju trebalo upotrijebiti samo acetaldehid. Budući da je acetaldehid u ravnoteži s 1,1-dietoksietanom (odnosno, postoje dvije molekule koje se zbog kemijskih fizikalnih uvjeta pretvaraju jedna u drugu), također je potrebno iskazati sadržaj acetaldehida u acetalu. Mjerenje acetaldehida trebalo bi se temeljiti na referentnoj metodi utvrđenoj u Uredbi (EZ) br. 2870/2000 jer je to potvrđena metoda koja se trenutačno koristi za analizu brojnih jakih alkoholnih pića.
            
            
               (7)Nakon fermentacije prisutne su znatne količine viših alkohola. Međutim, u etilnom alkoholu poljoprivrednog podrijetla postoji samo mala količina viših alkohola jer se oni zbog viših vrelišta lako destiliraju. Mjerenje viših alkohola trebalo bi se temeljiti na referentnoj metodi utvrđenoj u Uredbi (EZ) br. 2870/2000 jer je to potvrđena metoda koja se trenutačno koristi za analizu brojnih jakih alkoholnih pića.
            
            
               (8)Kad je riječ o „furfuralu”, trenutačni zahtjev da se on ne može detektirati odnosi se na metodu mokre kemije koja se u većini država članica više ne upotrebljava, čime se onemogućuju ujednačene i definirane metode i rezultati analize. Budući da trenutačno ne postoji definirana referentna metoda za analizu furfurala u etilnom alkoholu poljoprivrednog podrijetla, primjereno je utvrditi prag koji se može postići različitim metodama kojima se trenutačno koristi većina laboratorija u državama članicama, a koje su se nakon izvornog uvrštenja tog zahtjeva pokazale preciznijima. Mjerenje furfurala trebalo bi se temeljiti na metodi tekućinske kromatografije za spojeve iz drveta iz Uredbe (EZ) br. 2870/2000.
            
            
               (9)Nadalje, radi cjelovitosti i u skladu s definicijom destilata poljoprivrednog podrijetla utvrđenom u članku 4. stavku 7. Uredbe (EU) 2019/787, primjereno je propisati da je etilni alkohol poljoprivrednog podrijetla rezultat destilacije poljoprivrednih proizvoda nakon alkoholne fermentacije.
            
            
               (10)Uredbu (EU) 2019/787 trebalo bi stoga na odgovarajući način izmijeniti,
            
            
               DONIJELA JE OVU UREDBU:
            
            
               Članak  1.
            
            
               Članak 5. Uredbe (EU) 2019/787 zamjenjuje se sljedećim:
            
            
               „Članak 5.
            
            
               Definicija i zahtjevi za etilni alkohol poljoprivrednog podrijetla
            
            
               Za potrebe ove Uredbe etilni alkohol poljoprivrednog podrijetla je tekućina koja ispunjava sljedeće zahtjeve:
            
            
               (a)dobivena je alkoholnom fermentacijom i potom destilacijom isključivo poljoprivrednih proizvoda navedenih u Prilogu I. Ugovoru;
            
            
               (b)nema zamjetljivog okusa, osim po sirovinama upotrijebljenima u proizvodnji;
            
         
         
            
               (c)njezina minimalna volumna alkoholna jakost iznosi 96,0 %;
            
            
               (d)njezine maksimalne razine ostataka ne premašuju sljedeće:
            
            
               i.
                     etil-acetat: 1,3 grama po hektolitru preračunato na 100 % vol. alkohola;
            
            
               ii.
                     acetaldehid (zbroj etanala i 1,1-dietoksietana): 0,5 grama po hektolitru preračunato na 100 % vol. alkohola;
            
            
               iii.
                     viši alkoholi (zbroj propan-1-ola, butan-1-ola, butan-2-ola, 2-metilpropan-1-ola, 2-metilbutan-1-ola i 3-metilbutan-1-ola): 0,5 grama po hektolitru preračunato na 100 % vol. alkohola;
            
            
               iv.
                     metanol: 30 grama po hektolitru preračunato na 100 % vol. alkohola;
            
            
               v.
                     furfural: 0,5 grama po hektolitru preračunato na 100 % vol. alkohola.”.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 25.4.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 130, 17.5.2019., str. 1.
               
               
                  
                     (2)
                  
                        Uredba (EZ) br. 110/2008 Europskog parlamenta i Vijeća od 15. siječnja 2008. o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16.).
               
               
                  
                     (3)
                  
                        Uredba Komisije (EZ) br. 2870/2000 od 19. prosinca 2000. o utvrđivanju referentnih metoda Zajednice za analizu jakih alkoholnih pića (SL L 333, 29.12.2000., str. 20.).